b"\n_START_ARTICLE_\nJulian Huxley\n_START_PARAGRAPH_\nSir Julian Sorell Huxley (22. kes\xc3\xa4kuuta 1887 \xe2\x80\x93 14. helmikuuta 1975) oli brittil\xc3\xa4inen biologi, kirjailija ja humanisti. H\xc3\xa4n oli Unescon ensimm\xc3\xa4inen johtaja ja mukana perustamassa WWF:\xc3\xa4\xc3\xa4. Huxley ly\xc3\xb6tiin ritariksi vuonna 1958. H\xc3\xa4n toimi biologian professorina Oxfordin yliopistossa ja King's Collegessa Lontoossa. Lontoon el\xc3\xa4intieteellisen seuran sihteerin\xc3\xa4 h\xc3\xa4n johti Lontoon el\xc3\xa4intarhaa 1935\xe2\x80\x931942._NEWLINE_Julian Huxley k\xc3\xa4vi 1930-luvulla Keniassa ja muualla It\xc3\xa4-Afrikassa tutustumassa kansallispuistoihin ja muuhun el\xc3\xa4insuojeluty\xc3\xb6h\xc3\xb6n. Brittihallitus l\xc3\xa4hetti h\xc3\xa4net my\xc3\xb6s L\xc3\xa4nsi-Afrikkaan etsim\xc3\xa4\xc3\xa4n Kansainyhteis\xc3\xb6n maista soveliaita yliopiston paikkoja. N\xc3\xa4ill\xc3\xa4 matkoillaan Huxleylle kehittyi n\xc3\xa4kemys koulutuksesta ja luonnonsuojelusta maailman eri puolilla, ja niinp\xc3\xa4 h\xc3\xa4n oli t\xc3\xa4rke\xc3\xa4ss\xc3\xa4 asemassa Unescon ja WWF:n perustamisessa. _NEWLINE_1920-luvulla Huxley kirjoitti yhdess\xc3\xa4 H. G. Wellsin  ja t\xc3\xa4m\xc3\xa4n pojan kanssa kirjasarjan El\xc3\xa4m\xc3\xa4n ihmeet (The Science Of Life), joka pyrki kuvaamaan biologian eri puolia kansantajuisesti. H\xc3\xa4n teki my\xc3\xb6s dokumenttifilmej\xc3\xa4 linnuista ja esiintyi televisiossa ja radiossa Luontoiltaa ja Viisasten kerhoa vastaavissa visailuissa._NEWLINE_Ensimm\xc3\xa4isen maailmansodan aikana Huxley ty\xc3\xb6skenteli tiedustelussa GCHQ:ssa. _NEWLINE_Julian Huxleyn veli oli kirjailija Aldous Huxley, velipuoli Nobelin l\xc3\xa4\xc3\xa4ketieteen palkinnon saanut Andrew Huxley, is\xc3\xa4 kirjailija Leonard Huxley ja isois\xc3\xa4 Thomas Henry Huxley, Charles Darwinin kollega ja tukija."